**له نړیوالو مرستندویه سازمانونو څخه د پښتنو سندرغاړو غوښتنې**

Pashtomusic.org/ report

د پښتو موسیقۍ انسټیټوټ (PMI) تازه تحقیقاتو په ډاګه کړې چې پښتون موسیقار آن له اتلسمې میلادي پیړۍ څخه د بنسټپالو حلقو تر فشار لاندې و اما دا فشارونه هغه وخت نور هم سخت شول چې کله د افغانستان او پښتونخوا حکومتونه د بنسټپالو لاس ته ولوېدل او پر موسیقۍ باندې یې بېلابېل بندیزونه وضع کړل. دا چې په وروستیو کلونو کې پښتو موسیقي له ننګونو سره مخ شوه ګڼ شمېر پښتانه موسیقاران له خپله وطنه ووتل او کوم چې پاتې دي په خورا ناوړه وضعیت کې ژوند تېروي. اوسمهال دوی وايي چې پښتو موسیقي دیوه بشري میراث په توګه د نابودۍ له خطر سره مخ ده او هغه بین المللي سازمانونه چې د کلتوري میراثونو د خوندیتابه دنده لري په کار ده چې د افغان موسیقارانو ملاتړ ته را ودانګي.

**د پښتو موسیقۍ اوسنی وضعیت**

د پښتنو سندرغاړو ستونزې د بې‌وزلۍ، کافي روزنیزو او مالي سرچینو نشتون او د سیمه‌ییزو ناوړه امنیتي حالاتو له امله نورې هم زیاتې شوي دي. له یوې خوا د دغه مهم بشري میراث د ملاتړ لپاره د بین المللي مرستندویه سازمانونو هڅې محدودې او د نشت برابر دي او له بلې خوا پر موسیقۍ د رسمي بندیزونو له کبله پښتانه سندرغاړي د خپل هنر پرېښودو ته اړ شوي دي.

په پېښور کې یو افغان تبله غږونکي ښاغلي صنم ګل (PMI) ته وویل:

٬٬ موږ چې کله له افغانستان څخه پېښور ته راغلو نو د نړیوالو مرستندویه ادارو ځینی بهرنیو مشرانو او لوړ پوړو چارواکو له موږ سره ملاقاتونه وکړل، موږ ته یې کلک ډاډ راکړو چې تاسې سره به دمهاجرو په حیث هر رنګه مرسته کوو، دا ډاډ یې هم راکړو چې له پاکستان څخه ستاسې د بهر لیږلو انتظام به هم وکړو خو له هغې وروسته بیا موږ هغه مشر په سترګو هم ونه لیدو. "

**د نړیوالو مرستو اړتیا**

په پېښور کې دیوه فوکس ګروپ مکالمې په ترڅ کې پښتنو هنرمندانو په ګډه له نړیوالو مرستندویه سازمانونو، لکه یونیسکو، نړیوال بانک، اسیايي پراختیايي بانک او نورو بنسټونو څخه غوښتنه وکړه چې د دوی د هنر د تحفظ او ودې لپاره لاندې ګامونه پورته کړي:

1. **د بیړنیو بشري مرستو انتظام:** په میاشتني ډول د هنرمندانو د کورنیو د اړتیا وړ لومړنیو خوراکي موادو تهیه کول ځکه دا مهال د دوی ماشومان سؤتغذي دي او عاجلو بشري مرستو ته اړتیا لري.
2. **د موسیقۍ هنر تحفظ:** د موسیقۍ هنر د تحفظ په منظور د تولید او خپرونې لپاره مالي منابع برابرول، چې سندرغاړي وکولای شي خپل هنر ته دوام ورکړي.
3. **روزنیز پروګرامونه:** د موسیقۍ په برخه کې د ظرفیت لوړونې بنسټونه ایجادول او د داسې منځمهالو او اوږد مهالو پروګرامونو ډیزاینول چې د نوښت او تخنیکي مهارتونو په وده کې اغېرناک ثابت شي.
4. **د کاپي‌رایټ قانون پلي کول:** د نړیوالو مرستندویه سازمانونو له خوا د داسې مدافعې او اډوکسۍ چوکاټونه جوړېدل چې وکولی شي د انلاین پلاټفورمونو له سترو کمپنیو سره د ځانګړو شرایطو په رامنځ ته کولو د کاپي حق قوانین تطبیق شي څو د سندرغاړو له حقونو ساتنه وشي او دوی له خپلو هنري فعالیتونو څخه عادلانه ګټه ترلاسه کړي.
5. **د کلتوري جشنونو او کنسرټونو تنظیم:** دا چې پښتانه په نړۍ کې داسې پیاوړې ډایسپورا نه لري چې وکولی شي په پراخه توګه په مختلفو هیوادونو کې دپښتني فرهنګ دمعرفت په موخه کلتوري جشنونه او کنسرټونه ترتیب کړي نو ځکه لازمه ده چې نړیوال کلتوري بنسټونه په دې برخه کې له پښتنو هنرمندانو سره مرسته وکړي ترڅو له یوې خوا پښتانه موسیقاران تمویل شي او له بله پلوه دکلتوري تبادلې په بهیر کې نړیواله سوله او ثبات پیاوړی شي.

په پېښور کې یوه بل سندرغاړي ښاغلي رضوان منور (PMI) ته وویل:

٬٬ موږ د نړۍ د ټولو هنرپالو او کلتوري بنسټونو پام غواړو چې زموږ د بډایه فرهنګي میراث په ساتنه کې له موږ سره مرسته وکړي تر څو دا میراث زموږ راتلونکو نسلونو ته په ښه حالت کې انتقال شي. نړیوال مرستندویه سازمانونه باید دې برخه کې خپل وظیفوي مسؤلیت ادا کړي او د پښتو موسیقۍ د خوندیتوب لپاره عملي اقدامات وکړي. "

په ننګرهار کې یوه کلارنټ غږونکي فنکار ښاغلي کمین ګل هم په خپله مرکه کې PMI ته څرګنده کړه چې :

"موږ یوازې سندرغاړي نه یو؛ موږ د خپلې سیمې د ارمانونو او احساساتو ترجماني کوو. زموږ لپاره د ملاتړ یوه کوچنۍ هڅه کولی شي زموږ کلتور ژوندی وساتي، موږ دا هیله لرو چې نړیواله ټولنه باید له افغان موسیقارانو سره عاجلې بشري مرستې وکړي."